אנסטסיה גורבנקו

ביוגרפיה

גורבנקו נולדה וגדלה בחיפה להורים שעלו מאוקראינה. אביה ולדימיר שהיה חובב שחייה בצעירותו עודד את אנסטסיה להתאמן בשחייה. היא התחילה להתאמן בשחייה בגיל 9 ובמקביל התאמנה בהתעמלות אמנותית. בגיל 12 היא החליטה להתמקד בשחייה. היא התאמנה בקבוצת מכבי קריית ביאליק בהדרכתה של לודמילה זליצ'ונוק ומספטמבר 2018, החלה להתאמן באקדמיית השחייה במכון וינגייט.

הפסטיבל האולימפי האירופי לנוער

בפסטיבל האולימפי האירופי לנוער שנערך בגיור שבהונגריה ביולי 2017 זכתה גורבנקו במדליית כסף, במשחה שליחים משולב (2 שחייניות ו-2 שחיינים) 4x100 מטר מעורב בתוצאה של 3:59.99 דקות. נוסף לכך, היא סיימה במקום 12 במשחה ל-100 מטר גב בתוצאה של 1:04.87 דקות, במקום 12 במשחה ל-200 מטר מעורב אישי בתוצאה של 2:22.53 דקות, במקום 14 במשחה ל-200 מטר חזה בתוצאה של 2:36.67 דקות ובמקום חמישי במשחה שליחים משולב 4x100 מטר חופשי בתוצאה של 3:38.86 דקות.
באליפות ישראל שנערכה באותה שנה היא זכתה ב-3 מדליות, 2 כסף ו-1 ארד. מדליות כסף, במשחה ל-200 מטר חזה בתוצאה של 2:36.03 דקות, אחרי לאה פולונסקי ממכבי חיפה (2:33.85 דקות) ולפני גלי פסקרה ממכבי פארק מים רעות (2:37.23 דקות), במשחה ל-200 מטר מעורב אישי בתוצאה של 2:18.91 דקות, אחרי לאה פולונסקי 2:17.86 דקות ולפני ג'סיקה אנטילס מהפועל ירושלים (2:21.03 דקות) ומדליית ארד, במשחה ל-100 מטר חזה בתוצאה של 1:13.12 דקות, אחרי לאה פולונסקי (1:11.56 דקות) וניקול ברקוביץ' מהפועל קריית אתא (1:11.93 דקות). נוסף לכך, היא סיימה במקום רביעי במשחה ל-200 מטר חופשי בתוצאה של 2:07.29 דקות

2018

באליפות אירופה בשחייה לנוער שנערכה בהלסינקי שבפינלנד ביולי 2018 קבעה גורבנקו בשלב חצי הגמר במשחה ל-200 מטר מעורב אישי שיא ישראלי חדש לגילאי 15 - 18 של 2:13.88 דקות, 59 מאיות משיא ישראל של עמית עברי ותוצאה שהייתה מספיקה לה לזכייה במדליית זהב, אך בשלב הגמר היא פסלה, לאחר שנגעה שנייה בסיום המשחה. נוסף לכך, היא סיימה במקום רביעי במשחה שליחים משולב 4x100 מטר חופשי בתוצאה של 3:31.74 דקות, כשחיינית רביעית היא קבעה ב"זינוק שליחות" תוצאה של 55.44 שניות, במקום חמישי במשחה ל-200 מטר חזה בתוצאה של 2:29.31 דקות, בשלב חצי הגמר היא קבעה שיא ישראלי חדש לגילאי 15 ו-16 של 2:29.17 דקות, 14 מאיות משיא ישראל של יוליה בנך ובמקום 11 במשחה ל-100 מטר חופשי בשיא ישראלי חדש לגילאי 15 - 18 של 56.51 שניות.
שלושה שבועות לאחר מכן, באליפות אירופה שנערכה בגלאזגו, היא סיימה במקום 15 במשחה ל-200 מטר מעורב אישי בתוצאה של 2:16.84 דקות, בשלב המוקדמות היא קבעה תוצאה של 2:15.49 דקות ועלתה לשלב חצי הגמר מהמקום ה-12. נוסף לכך, היא סיימה במקום 24 במשחה ל-200 מטר חזה בתוצאה של 2:31.70 דקות ובמקום 31 במשחה ל-100 מטר חזה בשיא ישראלי חדש לגילאי 15 - 16 של 1:09.44 דקות. נוסף לכך, היא השתתפה ב-4 משחי שליחות ושליחים משולב. היא סיימה במקום 11 במשחה שליחות 4x100 מטר חופשי ביחד עם אנדראה מורז, עמית עברי ולאה פולונסקי בתוצאה של 3:45.59 דקות, כשחיינית שנייה היא קבעה ב"זינוק שליחות" תוצאה של 55.25 שניות ובמקום 13 במשחה שליחות 4x100 מטר מעורב ביחד עם שחר מנחם, עמית עברי ואנדראה מורז בשיא ישראלי חדש של 4:07.18 דקות, כשחיינית שנייה היא קבעה ב"זינוק שליחות" במשחה החזה תוצאה של 1:10.86 דקות. במקום שמיני במשחה שליחים משולב 4x100 מטר חופשי ביחד עם דוד גמבורג, זיו קלונטרוב ואנדראה מורז בתוצאה של 3:29.73 דקות, כשחיינית רביעית היא קבעה ב"זינוק שליחות" תוצאה של 55.18 שניות ובמקום שביעי במשחה שליחים 4x200 מטר חופשי ביחד עם דניס לוקטב, דניאל נמיר ואנדראה מורז בתוצאה של 7:40.07 דקות, כשחיינית שלישית היא קבעה ב"זינוק שליחים" תוצאה של 2:02.47 דקות.

מדליית זהב באולימפיאדת הנוער

באולימפיאדת הנוער בואנוס איירס (2018) שנערכה באוקטובר זכתה גורבנקו במדליית זהב במשחה ל-200 מטר מעורב אישי בשיא ישראלי חדש של 2:12.88 דקות, שיפור לשיא בן ה-6 שנים של עמית עברי (2:13.29 דקות).

2019

באליפות עמק חפר "ארנה" הפתוחה שנערכה בוינגייט ב-15 במרץ 2019 קבעה גורבנקו במשחה ל-100 מטר גב שיא ישראלי חדש של 1:01.32 דקות, שיפור לשיא בן השנתיים של אנדראה מורז (1:01.78 דקות), במשחה ל-200 מטר חופשי שיא ישראלי חדש לגילאי 16 - 18 של 2:02.44 דקות ובמשחה ל-200 מטר גב שיא ישראלי חדש לגילאי 16 - 18 של 2:13.50 דקות. שבוע לאחר מכן, בתחרות שנערכה במרסיי, צרפת היא זכתה במדליית ארד במשחה ל-200 מטר מעורב אישי בשיא ישראלי חדש של 2:12:54 דקות, אחרי שיאנית העולם קטינקה הוסו מהונגריה (2:08.55 דקות) וקתלין בייקר מארצות הברית (2:10.65 דקות), שיאנית העולם במשחה ל-100 מטר גב ובכך קבעה את הקריטריון האולימפי. נוסף לכך, היא קבעה במשחה ל-400 מטר מעורב אישי שיא ישראלי חדש של 4:47:58 דקות, שיפור לשיא בן השנה של לאה פולנסקי (4:49.41 דקות) ובמשחה ל-100 מטר גב בשיא ישראלי חדש של 1:01.03 דקות.
בתחרות שנערכה באירווין, קליפורניה בסוף מאי אותה שנה היא זכתה ב-3 מדליות, 2 זהב ו-1 כסף. מדליות זהב, במשחה ל-200 מטר מעורב אישי בשיא ישראלי חדש של 2:11.98 דקות ובמשחה ל-200 מטר חזה בשיא ישראלי חדש של 2:28.78 דקות, שיפור לשיא הוותיק בן ה-10 שנים של יוליה בנך (2:29.03 דקות) ומדליית כסף במשחה ל-100 מטר חזה בתוצאה של 1:10.04 דקות. נוסף לכך, היא סיימה במקום רביעי במשחה ל-100 מטר גב בתוצאה של 1:03.44 דקות ובמקום חמישי במשחה ל-200 מטר חופשי בשיא אישי חדש של 2:00.83 דקות.

סגנית אלופת אירופה לנוער

באליפות אירופה לנוער שנערכה בקאזאן, רוסיה זכתה גורבנקו בשתי מדליות כסף, במשחה ל-50 מטר גב בשיא ישראלי חדש של 28.21 שניות, שיפור לשיא בן ה-6 שנים של עמית עברי (28.52 שניות). כבר בשלב המוקדמות היא קבעה שיא אישי חדש של 28.56 שניות ובמשחה ל-200 מטר מעורב אישי בתוצאה של 2:13.81 דקות, אחרי זואי ווגלמן מגרמניה (2:13.78 דקות) ולפני לאה פולונסקי (2:14.29 דקות).
באליפות העולם שנערכה בקוואנגג'ו, קוריאה הדרומית בסוף יולי אותה שנה היא סיימה במקום 16 במשחה ל-200 מטר מעורב אישי בתוצאה של 2:13.90 דקות, בשלב המוקדמות היא קבעה שיא ישראלי חדש של 2:11.92 דקות ועלתה מהמקום ה-11 לשלב חצי הגמר.